Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Συμβουλίου για την τροποποίηση της οδηγίας 70/524/ΕΟΚ περί των προσθέτων υλών στην διατροφή των ζώων, καθώς επίσης και της οδηγίας 95/69/ΕΚ για τη θέσπιση των όρων και των κανόνων που εφαρμόζονται κατά την έγκριση και την εγγραφή ορισμένων εγκαταστάσεων και ενδιαμέσων του τομέα της διατροφής των ζώων και, τέλος, για τροποποίηση των οδηγιών 70/524/ΕΟΚ, 74/63/ΕΟΚ, 79/373/ΕΟΚ και 82/471/ΕΟΚ» () (98/C 284/15)

Στις 19 Μαΐου 1998, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 15 Ιουνίου 1998 με βάση την εισηγητική έκθεση του κ. Gardner.

Κατά την 356η σύνοδο ολομέλειας της 1ης και 2ας Ιουλίου 1998 (συνεδρίαση της 2ας Ιουλίου 1998) η Οικονομική και Κοινωνική Επιτροπή υιοθέτησε με 42 ψήφους υπέρ, 7 κατά και 15 αποχές την ακόλουθη γνωμοδότηση.

1. Εισαγωγή

1.1. Η ισχύουσα κοινοτική νομοθεσία στα θέματα των πρόσθετων υλών στη διατροφή των ζώων προβλέπει ότι το Συμβούλιο καθορίζει, κατόπιν προτάσεως της Επιτροπής, τα επίπεδα των τελών που επιβάλλονται για την καταχώρηση των πρόσθετων υλών όπως επίσης και τα επίπεδα των τελών για την αναγνώριση των εγκαταστάσεων και των ενδιαμέσων τους.

1.2. Δεδομένου ότι στο Συμβούλιο έχουν προκύψει διαφωνίες όσον αφορά τις διαδικασίες υπολογισμού των εν λόγω τελών και συνεπώς όσον αφορά τον καθορισμό των ανάλογων ποσών, η Επιτροπή, προκειμένου να ξεπεραστεί η κατάσταση «αδράνειας» που έχει προκύψει, προτείνει την τροποποίηση των οδηγιών 70/524/ΕΟΚ και 95/69/ΕΚ προκειμένου να δοθεί στα κράτη μέλη η δυνατότητα καθορισμού του επιπέδου των τελών στα πλαίσια ωστόσο εναρμονισμένων κανόνων για τον υπολογισμό τους.

2. Παρατηρήσεις

2.1. Στην αιτιολογική έκθεση που συνοδεύει την πρόταση, η ίδια η Επιτροπή υπογραμμίζει ότι οι δυσκολίες που προέκυψαν στο Συμβούλιο αφορούν ακριβώς τις διαδικασίες υπολογισμού των τελών.

2.2. Σύμφωνα με την Επιτροπή, η συμφωνία μπορεί να επιτευχθεί τώρα με την πρόβλεψη διαχωρισμού των αρμοδιοτήτων δηλαδή αρμοδιότητα του Συμβουλίου σε ό,τι αφορά τις διαδικασίες υπολογισμού του επιπέδου των τελών και αρμοδιότητα των κρατών μελών όσον αφορά τον καθορισμό των εν λόγω τιμών.

2.2.1. Η ΟΚΕ δεν θεωρεί ότι έχουν μεταβληθεί οι συνθήκες για την επίτευξη συμφωνίας ως προς τους κοινούς κανόνες.

2.3. Θεωρεί σε γενικές γραμμές ότι η δραστηριότητα καταχώρησης των πρόσθετων υλών όπως και η δραστηριότητα για την αναγνώριση των εγκαταστάσεων υπεισέρχεται στις θεσμικές αρμοδιότητες των εθνικών διοικήσεων και συνεπώς το σχετικό κόστος τις επιβαρύνει.

2.4. Ωστόσο, η ΟΚΕ έχει την άποψη ότι εάν γίνει δεκτή η αρχή της είσπραξης τελών για τις υπηρεσίες αυτές - θεωρώντας ότι η αρχή αυτή θεσπίζεται στις οδηγίες 70/524/ΕΟΚ και 95/69/ΕΚ - δεν μπορεί αυτό να διαχωριστεί από την απαίτηση καθορισμού μεθόδων και μέσων που θα μειώσουν στο ελάχιστο τους κινδύνους ενδεχόμενων νοθεύσεων του ανταγωνισμού, οι οποίες συνδέονται με τον καθορισμό διαφορετικών τελών από χώρα σε χώρα.

2.5. Μεταξύ των ενδεχομένων μέτρων προς υιοθέτηση, μπορεί να συγκαταλεχθεί κατά την άποψη της ΟΚΕ, και το μέτρο που προβλέπει σύντομη μεταβατική φάση για τις χώρες που έχουν ενταχθεί στο Ευρώ, στη διάρκεια της οποίας εκείνες θα παραμένουν ακόμα ελεύθερες να καθορίζουν τα ποσά των τελών, με πλήρη σεβασμό παράλληλα των γενικών αρχών που θα πρέπει να θεσπιστούν σε κοινοτικό επίπεδο.

2.5.1. Η ένταξη στο ενιαίο νόμισμα θα πρέπει να διευκολύνει την προσέγγιση των σχετικών δαπανών, με τρόπο ώστε να επιτευχθεί στο μέλλον ο καθορισμός ενιαίων ποσών για όλους.

2.6. Για τις χώρες εκτός κοινού νομίσματος θα πρέπει να προβλεφθεί ελάχιστο και μέγιστο όριο εντός του οποίου θα μπορούν να καθοριστούν τα τέλη αυτά, προκειμένου να αποφευχθούν αισθητές διαφορές σε σχέση με τα ποσά που επιβάλλονται στις χώρες που έχουν ενταχθεί στο ενιαίο νόμισμα.

3. Συμπεράσματα

3.1. Σε τελική ανάλυση, η ΟΚΕ θεωρεί απαραίτητο τον καθορισμό των τελών που θα πρέπει να εφαρμόζονται ομοιόμορφα σε όλες τις χώρες της ΕΕ, ύστερα από μεταβατική περίοδο η διάρκεια της οποίας θα καθοριστεί.

Η ΟΚΕ καλεί για το λόγο αυτό την Επιτροπή να υιοθετήσει τις προτάσεις της προς την κατεύθυνση αυτή όπως επίσης να τροποποιήσει τις ημερομηνίες που αναφέρονται στα άρθρα 1 και 2 (1η Απριλίου 1998 και 31η Μαρτίου 1998), οι οποίες είναι ήδη ξεπερασμένες.

Βρυξέλλες, 2 Ιουλίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 155 της 20.5.1998, σ. 29.